РЕПУБЛИКА БЪЛГАРИЯ
МИНИСТЕРСТВО НА ВЪТРЕШНИТЕ РАБОТИ

Рег. № 8121p-18068
29.09.2026 г.


РЕШЕНИЕ


ОТНОСНО: Възражение № 457500-651/16.09.2026 г. от Румен Стефанов Спасов

След като се запознах с постъпило в Министерството на вътрешните работи (МВР) възражение № 457500-651/16.09.2026 г. от Румен Стефанов Спасов, кандидат в конкурс за назначаване на държавен служител по чл. 142, ал. 1, т. 2 от Закона за Министерството на вътрешните работи за заемане на 2 (две) вакантни длъжности „системен администратор, II степен“ в „Автоматизирани информационни системи и мрежи“ към отдел „Управление на информацията“ при дирекция „Международно оперативно сътрудничество“ (ДМОС), обявен със заповед № 8121К-7987/08.05.2026 г. и обявление № 8121р-12488/08.07.2026 г., установих следното:
Във възражението си до органа по назначаването г-н Спасов е посочил мотивите за своето несъгласие с преценката на комисията и с поставената му оценка от 20.4 т. на етапа на събеседване за конкурса, което го отстранява от класиране, тъй като е под прага от 21 т. Обосновава несъгласието си с притежавания богат опит в системното и мрежово администриране, както и с десктоп компютърна поддръжка на служители. Изразява мнение, че така поставената му оценка е нереална и е станала очевидна грешка.
Подателят на възражението моли за извършване на проверка на проведената конкурсна процедура и преразглеждане на класирането.
Съгласно чл. 10д, ал. 1 от Закона за държавния служител (ЗДСл) конкурсната комисия провежда конкурса по обявения начин, като преценява професионалните и деловите качества на кандидатите и класира от първо до трето място успешно издържалите конкурса. За проведения конкурс се съставя протокол.
Според чл. 44, ал. 5 от Наредбата за провеждане на конкурсите и подбора при мобилност на държавни служители (НПКПМДСл) класирането на кандидатите от първо до трето място се обявява на интернет страницата на администрацията, а при липса на такава – на общодостъпното място по чл. 13, ал. 1, т. 5 от същата наредба. Всички кандидати се уведомяват по електронна поща или писмено, като им се изпраща извлечение от протокола по чл. 44, ал. 1 от НПКПМДСл, който отразява резултатите. 
На основание чл. 10д, ал. 3, изр. 1 от ЗДСл и чл. 45, ал. 1 от НПКПМДСл участвалите в проведения конкурс кандидати, които не са класирани на първо място, могат да подадат възражение пред органа по назначаването в 7-дневен срок от получаването на протокола, в което да посочат мотивите за своето несъгласие с преценката на комисията.
Резултатите от проведената конкурсна процедура и окончателното класиране са обективирани в протокол № А-12210/15.09.2026 г. и са обявени по реда на чл. 44, ал. 4 от НПКПМДСл на интернет страницата на МВР на 15.09.2026 г. 
Подателят на възражението е участвал в проведения конкурс кандидат, който не е класиран на първо място. Възражението е подадено на 16.09.2026 г. по електронна поща, в срока и по реда на чл. 10д, ал. 3 от ЗДСл и чл. 45, ал. 1 от НПКПМДСл, поради което е допустимо и следва да бъде разгледано.
Съгласно изискванията на чл. 10д, ал. 3 от ЗДСл и чл. 45 от НПКПМДСл, при осъществяване на административен контрол за законосъобразност на конкурсната процедура, инициирано по възражение на участник в нея, който не е класиран на първо място, се прави проверка на конкурса, като органът по назначаването не е обвързан от основанията, въведени от подателя, нито от неговото искане. 
Съставът на конкурсната комисия по заповед № 8121К-9883/08.07.2026 г., изменена със заповед № 8121К-10109/20.07.2026 г. на ВПД административен секретар на МВР, е определен съгласно чл. 10б, ал. 1 и 2 от ЗДСл и чл. 6 от НПКПМДСл. 
Съобразно чл. 11 от НПКПМДСл, преди съставянето на списъците с допуснатите и недопуснатите кандидати всеки член на конкурсната комисия е попълнил декларация за липса на личен интерес от провеждането на конкурса и липса на отношения с някого от кандидатите, които пораждат основателни съмнения в неговата безпристрастност.
На основание чл. 34, ал. 1 от НПКПМДСл органът по назначаването посочва в заповедта за обявяване на конкурса конкретния начин за провеждането му, като конкурсът задължително включва и интервю. Съгласно чл. 34, ал. 2 от НПКПМДСл изборът на конкретния начин се извършва съобразно длъжността, за която се провежда конкурсът, и нейните функции.
В т. II от заповед № 8121К-7987/08.05.2026 г. и от обявление № 8121р-12488/08.07.2026 г. е определен начинът за провеждането му – решаване на тест за познания от професионалната област на длъжността и относно администрацията, в която е конкурсната длъжност, и интервю.
В изпълнение на разпоредбата на чл. 34, ал. 5 от НПКПМДСл конкурсната комисия е взела решение за системата за определяне на резултатите и е определила, че резултатът от теста се умножава с коефициент 3, а резултатът от интервюто – с коефициент 5, като е взела предвид тяхната относителна тежест при преценката на качествата на кандидатите за заемане на конкурсната длъжност. Системата за определяне на резултатите е възпроизведена в Списък на допуснатите кандидати № А-10232/31.07.2026 г. 
Тестът за познания от професионалната област на длъжността и относно администрацията е проведен на 01.09.2026 г., от 09:00 часа, на който са се явили четирима от седемте допуснати кандидати. След извършената проверка на тестовете съобразно одобрената система за определяне на резултатите конкурсната комисия е допуснала всички кандидати до интервю, тъй като всички са постигнали резултат над минималния – 21 т.
Интервюто с допуснатите до него кандидати е проведено на 09.09.2026 г. от 10:00 часа, на което са се явили и четиримата кандидати.
В чл. 42, ал. 1 от НПКПМДСл е предвидено, че преди провеждане на интервюто комисията се запознава с длъжностната характеристика, както и с попълнения формуляр съгласно приложение № 1 и формулира въпроси, които се задават на всички кандидати. Според изр. второ на същата разпоредба комисията определя и минималния резултат, при който кандидатът се счита за успешно издържал интервюто. В списък на допуснатите кандидати № А-10232/31.07.2026 г. е определен минимален средноаритметичен резултат, при който кандидатът се счита за успешно издържал интервюто – не по-малък от 21 точки при оценяване на седем компетентности съгласно формуляр приложение № 5 към чл. 42, ал. 4 от НПКПМДСл.
Конкурсната комисия е формулирала въпроси за преценка на кандидатите от интервюто за експертна длъжност по следните компетентности: 1. аналитична компетентност; 2. ориентация към резултати; 3. работа в екип; 4. фокус към клиента (вътрешен/външен); 5. комуникативна компетентност; 6. професионална компетентност; 7. дигитална компетентност. Чрез така формулираните въпроси конкурсната комисия е следвало да установи в каква степен кандидатът притежава професионалните и деловите качества, които са необходими за изпълнението на длъжността, съобразно чл. 42, ал. 3 от НПКПМДСл.
Задаваните на четиримата кандидати въпроси кореспондират с подлежащите на оценяване компетентности и с нормативно прогласената цел на интервюто. 
От предоставените формуляри за преценка на кандидати от интервюто за експертни длъжности по приложение № 5 към чл. 42, ал. 4 от НПКПМДСл, които са попълнени от всеки един член на конкурсната комисия за интервюто с г-н Спасов е видно, че са посочени 7 (седем) критерия за преценка на кандидатите. На всеки един от тези формуляри се съдържа подпис на жалбоподателя, който той е положил преди интервюто, и с което е удостоверил факта на запознаване с критериите. Преценката, осъществена от членовете на конкурсната комисия по отношение на професионалните и деловите качества на кандидатите въз основа на техните отговори на интервюто, е извършена по 5-степенна скала. 
Във формулярите за оценка на подалия възражението кандидат първоначално нанесените оценки по всеки един от критериите, в т.ч. и общият резултат, са коригирани. Поради което не може да се направи безпротиворечив извод, че преценката, осъществена от конкурсната комисия по отношение на професионалните и деловите качества на жалбоподателя, въз основа на дадените от него отговори на интервюто е обективна, и е проведена прозрачна конкурсна процедура. В тази връзка е налице нарушение на правилата при оценяването на г-н Спасов на интервюто. Такава намеса е осъществена и във формулярите за преценка на другите трима кандидати, включително и по отношение на класирания на първо място.
Поради горното не може да се установи по безспорен начин, че конкурсната комисия е провела интервюто с допуснатите кандидати при спазване на изискванията на чл. 42 от НПКПМДСл.
От анализа на цитираните разпоредби и установените факти може да се изведе заключение, че е налице нарушение на чл. 10д, ал. 1 от ЗДСл, чл. 2 и чл. 42, ал. 4 от НПКПМДСл, което е довело до опорочаване и незаконосъобразност на цялата конкурсна процедура.
Съобразно чл. 46, ал. 1 от НПКПМДСл, когато органът по назначаването приеме, че възражението по чл. 45, ал. 1 е основателно, конкурсната процедура се прекратява и се насрочва нов конкурс. В ал. 2 от същия нормативен акт е уредена хипотезата, когато конкурсът е общ за няколко длъжности, тогава конкурсната процедура се прекратява само за длъжността, за която възражението е основателно. В процесния случай конкурсната процедура е за 2 вакантни бройки от една длъжност „системен администратор II степен“ в едно административно звено на ДМОС, което изключва приложимостта на цитираното правило и обуславя прекратяване на цялата конкурсна процедура.
Предвид изложеното, на основание чл. 10д, ал. 3 от ЗДСл, чл. 45, ал. 2, чл. 46, ал. 1 от НПКПМДСл и т. I от заповед № 8121з-1065/24.06.2026 г. на министъра на вътрешните работи,

РЕШИХ:

1. Приемам възражение № 457500-651/16.09.2026 г. от Румен Стефанов Спасов за основателно.
2. Прекратявам конкурсната процедура за 2 (две) вакантни длъжности „системен администратор, II степен“ в „Автоматизирани информационни системи и мрежи“ към отдел „Управление на информацията“ при ДМОС, обявен със заповед № 8121К-7987/08.05.2026 г.

На основание чл. 10д, ал. 3 от Закона за държавния служител решението не подлежи на съдебен контрол.

